Түтәлдәргә, ағас төптәренә шыршы ботаҡтары һалалар. Яҙ еткәс, алып ташларға кәрәк, сөнки ул тупраҡтың әселеген арттыра. Яҡшы итеп ҡар яуғандан һуң 35 – 40 см бейеклегендә ҡар валдары өйәләр. Йәш ағас төптәренә уларҙы бер метр итеп һалырға кәрәк. Ҡар тотоу өсөн полимер сетка ла яҡшы. Уны бағаналар араһына тарттыралар, ел йүнәлешен үҙгәрткәндә икенсе урынға тағы бағана ҡағып, тарттырып ҡуялар. Сидераттар – ҡышҡа сабылмайынса ҡалған һәм ятҡан үләндәр ҡарҙы бик яҡшы тота. Тәбиғи кәртә – ҡуйы булып үҫеп ултырған ағастар ҙа ҡарҙы бер урынға тотҡарлай.